Komisijos reglamentas (EB) Nr. 2181/2001
2001 m. lapkričio 9 d.
iš dalies keičiantis Reglamentą (EEB) Nr. 563/82 dėl jaunų nekastruotų galvijų nustatymo kriterijaus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo [1] su paskutiniais pakeitimais, padarytais Reglamentu (EB) Nr. 1512/2001 [2],
atsižvelgdama į 1981 m. balandžio 28 d. Tarybos reglamentą (EEB) Nr. 1208/81, nustatantį Bendrijos suaugusių galvijų skerdenų klasifikavimo skalę [3], su paskutiniais pakeitimais, padarytais Reglamentu (EEB) Nr. 1026/91 [4], ypač į jo 3 straipsnio 1 dalį,
kadangi:
(1) 1982 m. kovo 10 d. Komisijos reglamento (EEB) Nr. 563/82, nustatančio išsamias Reglamento (EEB) Nr. 1208/81 taikymo taisykles, nustatant suaugusių galvijų rinkos kainas, remiantis Bendrijos skerdenų klasifikavimo skale [5], su paskutiniais pakeitimais, padarytais Reglamentu (EEB) Nr. 2090/93 [6], 2 straipsniu pagrindžiamas jaunesnių kaip dvejų metų nekastruotų buliukų skerdenų ir kitų vyresnių gyvulių skerdenų atskyrimo kriterijus pagal tam tikrų slankstelių sukaulėjimą.
(2) 2000 m. liepos 17 d. Europos Parlamento ir Tarybos reglamentu (EB) Nr. 1760/2000, nustatančiu galvijų identifikavimo bei registravimo sistemą, reglamentuojančiu jautienos bei jos produktų ženklinimą ir panaikinančiu Tarybos reglamentą (EB) Nr. 820/97 [7], nustatoma atskirų galvijų tapatumo nustatymo ir registravimo sistema, pagal kurią juos galima kontroliuoti visą jų gyvenimą.
(3) Siekiant užtikrinti teisės aktų nuoseklumą ir šiuolaikiškumą Reglamento (EEB) Nr. 563/82 2 straipsnyje apibūdintą tapatumo nustatymo kriterijų reikėtų iš dalies pakeisti taip, kad tikrinimo tikslams informaciją apie gyvulio amžių valstybėse narėse įdiegtoje galvijų tapatumo nustatymo ir registravimo sistemoje pagal Reglamento (EB) Nr. 1760/2000 I antraštinę dalį, būtų galima panaudoti nustatant jaunesnių kaip dvejų metų nekastruotų buliukų skerdenų tapatumą.
(4) Prieš taikant reikėtų nustatyti pakankamai ilgą laikotarpį, kad valstybės narės galėtų prisitaikyti prie naujos sistemos.
(5) Šiame reglamente numatytos priemonės atitinka Galvijienos vadybos komiteto nuomoę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 563/82 2 straipsnis pakeičiamas taip:
"2 straipsnis
Taikant Reglamento (EEB) Nr. 1208/81 3 straipsnio 1 dalį, jaunesnių kaip dvejų metų nekastruotų buliukų skerdenos ir kitų nekastruotų jaučių skerdenos skiriamos pagal gyvulio amžių patikrinus jį pagal informaciją kiekvienoje valstybėje narėje įdiegtoje galvijų tapatumo nustatymo ir registravimo sistemoje laikantis Europos Parlamento ir Tarybos reglamento (EB) Nr. 1760/2000 I dalies [8]."
2 straipsnis
Šis reglamentas įsigalioja trečiąją dieną po jo paskelbimo Europos Bendrijų oficialiajame leidinyje.
Jis taikomas nuo 2002 m. balandžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. lapkričio 9 d.